Tyylikonsultti Leena Sarvi purkaa hipsterin määritelmän: mikä on hipsteri ja mitä kuuluu suosittuun tyylisuuntaukseen? Hipsteri suuntaa tyylivainunsa muun muassa menneisyyteen.

Muoti- ja tyylikonsultti Leena Sarvi, määrittele pesunkestävä hipster.

"Sanana 'hip' tarkoittaa uusimpia virtauksia seuraavaa ja ajanmukaista. Hipster ei ole pelkästään pukeutumisen tyylisuunta vaan myös elämäntapa. He ovat retro-henkisiä, hyvin oivaltavia elämäntapailijoita, jotka osaavat neuloa omat piponsa. Heille kuuluu usein myös viiksien ja nimenomaan ironisten viiksien kasvatus. Siinä heidän oma luovuutensa saa todellakin kukkia."

Mistä hipsterin tunnistaa?

"He hankkivat hyvin paljon päällepantavaa kirpputoreilta, mutta heillä on tietysti omat tunnusmerkkinsä. Hipsterien tyylihän on peräisin jo 50-luvun beat-sukupolvelta. Jos ajatellaan kokonaisvaltaista tyyliä, niin sitä voitaisiin verrata 90-luvun grungeen. Tunnusmerkkejä voisivat olla esimerkiksi Converse-tossut, aika niukat neuleet ja erilaiset parka-takit. Hipstereillä on usein hyvin, hyvin hoikat jalat ja he ovat hyvin kapeissa farkuissa. Hoikkuus on tietyllä tavalla tunnusomaista hipstereille, mutta ei välttämätöntä. Hipsterit ovat myöskin kovia neulomaan. Suosituin kulkuväline on ehdottomasti Jopo-pyörä."

Meneekö hipsteriys pois muodista?

"Hipstereitä voivat olla kaikki sukupuoleen ja ikään katsomatta. Hipsteriys ei katoa mihinkään, se tulee pysymään. Se on tietyn sorttisten ihmisten elämäntapa. Tulee aina uusi polvi, joista tulee hipstereitä. Se ei ole ohimenevä ilmiö."